O`zbekiston Prezidenti Qozog`iston Senati raisi bilan uchrashdi

O`zbekiston Respublikasi Prezidenti Shavkat Mirziyoev 4 iyun kuni mamlakatimizda rasmiy tashrif bilan bo`lib turgan Qozog`iston Respublikasi Parlamenti Senati raisi Maulen Ashimbaevni qabul qildi. Bu haqda Prezident Matbuot xizmati ma`lum qildi.
Davlatimiz rahbari oliy darajadagi muntazam va samarali muloqotlar tufayli O`zbekiston va Qozog`iston o`rtasidagi do`stlik, yaxshi qo`shnichilik va strategik sheriklik munosabatlari bugun yuksak darajaga chiqqanini mamnuniyat bilan qayd etdi.
Senat raisi Maulen Ashimbaev, o`z navbatida, O`zbekiston etakchisiga samimiy qabul uchun minnatdorlik bildirdi hamda Qozog`iston Prezidenti Qasim-Jomart Toqaevning salomi va eng ezgu tilaklarini etkazdi.
Uchrashuvda mamlakatlarimiz o`rtasidagi ko`p qirrali hamkorlikni yanada rivojlantirish va kengaytirish masalalari ko`rib chiqildi.
Pandemiya oqibatlarini birgalikda engib o`tish maqsadida hukumatlar, hududlar va tadbirkorlar darajasida faol almashinuvlar davom etmoqda. Joriy yil boshidan tovar ayirboshlash hajmi 40 foizga oshdi. Mashinasozlik, to`qimachilik sanoati, transport, turizm va iqtisodiyotning boshqa sohalarida yirik kooperasiya loyihalari tayyorlanmoqda va amalga oshirilmoqda. Madaniy-gumanitar sohadagi dasturlar qayta tiklandi.
O`zbekiston va Qozog`iston parlamentlari ikki tomonlama hamkorlikning istiqboldagi kun tartibini shakllantirishda faol ishtirok etishi, hududlar ma`muriyatlari va ishbilarmon doiralarni keng jalb qilgan holda yangi tashabbuslar va aniq loyihalarni ilgari surish, shuningdek, dolzarb mintaqaviy va xalqaro masalalar bo`yicha hamkorlik va o`zaro muvofiqlashuvni kuchaytirish muhim ekani alohida ta`kidlandi.